Brolloks eet nie wortels nie - B L O O T S
Die wereld het maar erg skeef met Eben geloop. Sy vrou in 'n winkelkis onder die sipresse geplant nadat sy met hul enig geborene die gees gegee het. Soms dink Eben die kind is die Here se vloekstraf oordat hy nie eintlik kinders wou hê nie.
Toe Petrussie nog op die produksieband in sy ma se maag was, moes een van die werkerengeltjies slap gelê het. Die saak staan so: Petrussie het tekort aan grysstof, erg tekort. Op twee-en-dertig kon hy darem homself skeer en bad en selfs skoenveters knoop. Met die eetslag het so agt uit tien eetlepels kos hul bestemming bereik. Sy enigste swak was siegrets. En Ingelse inkleurboeke.
Eben sit in 'n vergadering toe Petrussie op sy selfoon bel.
Petrussie: "Pa, wat eet trolle Pa?"
Eben: "Nie nou nie, Petrussie, ek is besig."
Petrussie: "Okay, maar wat eet trolle?"
Eben (tot homself): "Here, gee krag."
Eben hervat sy voorlegging aan die nuwe kliënt, maar word minute later weer onderbreek.
Petrussie: "Wat eet trolle, Pa?"
Eben (moedeloos): "Hulle eet wortels, my seun."
Petrussie: "En tjoklits?"
Eben: "En tjoklits."
Eben het skaars weer sy draad gevind toe Petrussie angstig bel: Brolloks wil nie sy wortels eet nie!
En met dié begin die rooi ligte vir Eben flits. Eerstens, die trol het nou 'n naam. Tweedens, die trol wil nie sy wortels eet nie. Iets is fout tuis, groot fout. Binne sekondes was hy in sy Opeltjie, jaag met tollende wiele en 'n kargat wat wil-wil die pad byster raak huistoe.
So met die intrapslag sien hy Petrussie gebukkend voor die spaarkamerdeur staan en deur die sleutelgat skreeu: "As jy nie jou wortels eet nie, kry jy ook nie tjoklits nie!"
Eben het strak vir Petrussie opsy geskuif en moedeloos-onrustig die deur oopgesluit. Langs die bed het 'n dwerg gestaan, geklee in tekkies, denim en 'n wit T-hemp met die logo: Jesus se Soldaatjie. Hy was skaars drie voet hoog in sy sokkies en sy oë het vrees geblits. Verbasend bloedstollend hard het hy Eben ingelig: "Die Here is my herder!"
Dis toe dat Eben die Bybel en nuusblaadjies vasgeklem in sy regter poffer opmerk. Iewers het 'n lig aangegaan: Jehova Getuie.
Eben het tee geskink en begin verduidelik. Goddank het die Getuie begrip getoon vir die saligheid van die armes van gees.